b'\n_START_ARTICLE_\nVillem Aleksander Reinok\n_START_PARAGRAPH_\nVillem Aleksander Reinok (15. m\xc3\xa4rts 1882 Riia \xe2\x80\x93 10. m\xc3\xa4rts 1958 Elva) oli Eesti tehnikateadlane.\n_START_SECTION_\nElulugu\n_START_PARAGRAPH_\nReinok oli veovoorimehe poeg._NEWLINE_L\xc3\xb5petas 1902 Riia reaalkooli ning 1908 Riia Pol\xc3\xbctehnilise Instituudi insener-tehnoloogina. Oli 1909\xe2\x80\x9311 Trans-Baikali raudteel Olovjannajas ja Verhneudinskis piirkonna\xc3\xbclema abi, 1911\xe2\x80\x9312 Kramatorski tehastes (Harkivi kubermang) insener, 1914\xe2\x80\x9317 Tallinnas elektri\xc3\xa4ri Reinok & Co omanik (ehitas Peeter Suure Merekindlusele elektrijaamu), 1918 Eesti Tehnika Seltsi tehnika erikursuste elektrotehnika osakonna juhataja (luges elektri alg\xc3\xb5petuse kursust), 1918\xe2\x80\x9319 Raudtee Valitsuse veoosakonna juhataja ja 1919\xe2\x80\x9327 Raudtee Valitsuse \xc3\xbclem, 1927\xe2\x80\x9330 Tallinna Tehnikumi \xc3\xb5ppej\xc3\xb5ud ja soojusj\xc3\xb5u labori juhataja, \xc3\xbchtlasi Riikliku Katsekoja soojustehnika osakonna juhataja, osales 1929\xe2\x80\x9331 Tartu-Petseri raudtee ehitusel, 1935\xe2\x80\x9337 Insenerikoja sekret\xc3\xa4r, 1935\xe2\x80\x9340 Narva Linaketramise Manufaktuuri juhatuse liige, Riigi Turbat\xc3\xb6\xc3\xb6stuse n\xc3\xb5ukogu ja juhatuse liige. Asunud 1941 Saksamaale, tuli 1942 tagasi ja t\xc3\xb6\xc3\xb6tas 1942\xe2\x80\x9344 trustis Eesti Elekter. 1945\xe2\x80\x9355 represseerituna Siberis vangilaagris.\n_START_SECTION_\nTeadust\xc3\xb6\xc3\xb6\n_START_PARAGRAPH_\nUurimisvaldkonnad: soojustehnika, aurukatlad ning p\xc3\xb5levkivi ja selle saaduste kasutamise v\xc3\xb5imalused k\xc3\xbctusena. Juhtis Eesti raudtee veduripargi \xc3\xbcleviimist p\xc3\xb5levkivi- ja p\xc3\xb5levkivi\xc3\xb5lik\xc3\xbcttele ning bensiini- ja diiselmootorvagunite projekteerimist ja ehitamist. Eesti Tehnika Seltsi asutajaid ja juhatuse liige ning Eesti Tehnika Seltsi ajakirja v\xc3\xa4ljaandmise m\xc3\xb5tte algatajaid, \xc3\xbchtlasi eesti insenerihariduse rajajaid ja kujundajaid, Tallinna Tehnikumi hoolekogu liige. Eesti Rahvusliku J\xc3\xb5ukomitee liige.'